Source: http://www.bihon.ro/prima-infrangere-a-baschetbalistilor/news-20101028-09335648
Timestamp: 2018-02-24 18:02:30+00:00

Document:
Prima infrangere a baschetbalistilor - BIHON
Prima infrangere a baschetbalistilor
28. octombrie 2010 07:41
CSM Oradea a pierdut meciul din deplasare cu U Mobitelco Cluj-Napoca, cu 68-45.
Conform aşteptărilor, baschetbaliştii orădeni nu au putut emite pretenţii în deplasarea cu U Mobitelco, în condiţiile în care erau incomplet refăcuţi după viroza de care au suferit majoritatea dintre ei. U Mobitelco, una din favoritele la titlu, şi-a luat rolul în serios şi s-a impus fără probleme. CSM Oradea a suferit astfel primul esec din actuala ediţie, după o serie de patru victorii consecutive.
Partida a fost echilibrată în primul sfert, încheiat cu 15-12, după care clujenii s-au distanţat în următoarele două sferturi. Antrenorul orădenilor, Cristian Achim, a preferat să nu-şi forţeze titularii de bază, rulând întregul lot avut la dispoziţie. Avantajul gazdelor a crescut, scorul înaintea ultimului sfert fiind 61-33. Oaspeţii au mai redus din diferenţă în sfertul patru, meciul încheindu-se cu scorul final de 68-45. „În niciun caz, nu aceasta este diferenţa dintre Cluj şi Oradea. Noi am venit după patru zile de spital, fără antrenamente, s-au adunat multe. Dar nu aş vrea să pun jocul nostru slab doar pe seama problemelor de sănătate. Oricum, trebuia să vină şi prima înfrângere. Dorim să ne reluăm şirul victoriilor şi al jocurilor bune de până acum”, a declarat după meci antrenorul CSM Oradea, Cristian Achim.
Etapa viitoare, CSM Oradea ar fi trebuit să joace sâmbătă pe teren propriu cu BC „Perla Harghitei” Miercurea Ciuc, dar meciul a fost reprogramat pentru data de 17 noiembrie. Sâmbătă, Arena „Antonio Alexe” este indisponibilă pentru baschet, pe suprafaţa de joc fiind montat covorul de taraflex necesar pentru partida internaţională de handbal dintre România şi Spania, care se va disputa duminică. Proxima partidă a baschetbaliştilor orădeni va avea loc miercuri, 3 noiembrie, în deplasare, cu SCM U Craiova.
Sala Sporturilor „Horea Demian”. Spectatori: circa 1.000
U Mobitelco Cluj-Napoca – CSM Oradea 68-45 (15-12, 24-11, 22-10, 7-12)
U Mobitelco: Chetreanu Don 2, Cuic 6, Pesic 2, Bercean 2, Santa, Krstanovic 18, Thompson 4, Fometescu 2, Pop 2, Silvăşan 10 (2×3), Dykes 20 (1), Crainic. Antrenor: Marcel Ţenter
CSM Oradea: Ştefan, Szijártó, Maric 8 (2), Paşca 4, Stretea, Topcov 6, Hora, Mandic 6, Török 2, Lázár 4, Mitchell 7, Schachtner 8 (2). Antrenor: Cristian Achim
Arbitri: Alin Faur – Liviu Ioniţă, Alexandru Vasile. Comisar FR Baschet: Radu Bucerzan
Taguri: csm oradea, esec, U Mobitelco Cluj-Napoca

References: CSM 
 CSM 
 CSM 
 CSM 
 CSM 

CSM 
 csm